b'\n_START_ARTICLE_\nDag Rams\xc3\xb8y Bryn\n_START_SECTION_\nBakgrunn\n_START_PARAGRAPH_\nHan var s\xc3\xb8nn av Sj\xc3\xb8mannsskolebestyrer i Bergen Zakarias Bryn (1880\xe2\x80\x931943) og Ragna Emilie Canelius (1883\xe2\x80\x931949). Bryn vokste opp i Kristiania og Bergen. Han tok examen artium 1927, studerte deretter psykologi og ble cand.mag. 1932. _NEWLINE_Samme \xc3\xa5r utgav han skriftet Mennesketyper og i 1934 Tidens psykologi i grunndrag. I 1935\xe2\x80\x9341 var han ansatt som yrkesveileder i Oslo arbeidskontor.\n_START_SECTION_\nAnnen verdenskrig\n_START_PARAGRAPH_\nUnder andre verdenskrig forlot Bryn Norge ombord p\xc3\xa5 MK \xc2\xabHaugen\xc2\xbb 9. oktober 1941 og ankom Lerwick 11. februar. I Storbritannia var han i den norske brigaden i Skottland og kom hjem som midlertidig kaptein.\n_START_SECTION_\nUtenrikstjenesten\n_START_PARAGRAPH_\nDag Rams\xc3\xb8y Bryn spilte en viktig rolle i utformingen av norsk utenriks- og sikkerhetspolitikk i ti\xc3\xa5ret etter den annen verdenskrig, og var en konsekvent forkjemper for norsk deltakelse i NATO. I den begynnende diskusjon om mulig utplassering av atomv\xc3\xa5pen p\xc3\xa5 norsk jord h\xc3\xb8rte Bryn med til den gruppering \xe2\x80\x93 med Haakon Lie i spissen \xe2\x80\x93 som st\xc3\xb8ttet utplassering._NEWLINE_Bryn ble i 1952 den f\xc3\xb8rste ambassad\xc3\xb8r til det nye Vest-Tyskland, stasjonert ved Norges ambassade i Bonn. Fra 1954 til 1957 var han  statssekret\xc3\xa6r. I januar 1958 ble han ambassad\xc3\xb8r ved Norges ambassade i Beograd i Jugoslavia. Bryn ble i Beograd til 1963, og etter to \xc3\xa5r som ambassad\xc3\xb8r ved Norges ambassade i Bern i Sveits, kom han hjem og var inspekt\xc3\xb8r for utenrikstjenesten 1965\xe2\x80\x9368. Deretter var han ambassad\xc3\xb8r ved Norges ambassade i Rabat (med sideakkreditering til Alger, Tunis og Tripoli) til 1971, da han ble stilt til r\xc3\xa5dighet for Utenriksdepartementet og bestyrte flere utenriksstasjoner p\xc3\xa5 midlertidig basis inntil sin avgang 1976._NEWLINE_Bryn ble utnevnt til kommand\xc3\xb8r av St. Olavs Orden 1959 og hadde Deltagermedaljen med rosett og storkors av flere utenlandske ordener.'